Paramedici beroof ná vrou geboorte skenk | Maroela Media
Paramedici is Woensdagaand in Port Elizabeth beroof terwyl hulle besig was om 'n vrou by te staan wat pas geboorte geskenk het.
Sizwe Kupelo, woordvoerder van die Oos-Kaapse departement van gesondheid, het Donderdag gesê die voorval het omstreeks 22:00 in Tutastraat in New Brighton plaasgevind.
"Twee nooddienspersoneellede was in die vrou se huis en het haar behandel nadat sy geboorte geskenk het. Een van die lede het buitentoe gegaan en na die ambulans gestap toe sy deur 'n man gekonfronteer is," het Kupelo gesê.
"'n Stoeiery het ontstaan en haar kollega het uit die huis uit gegaan om ondersoek in te stel toe hy deur 'n ander man met 'n vuurwapen aangehou is. Dié verdagte het 'n vuurwapen op die lede gerig en op al hul besittings, insluitend hul beursies en selfone, aangedring."
Volgens Kupelo het die slagoffers hulp oor die ambulans se radio ontbied. Hy het gesê hul skofleier en ander kollegas het hul na die toneel gehaas om hulle te gaan help.
"Daar was lede van die gemeenskap op die toneel, maar hulle kon niks doen om die paramedici te help nie. Die twee rowers kon daarin slaag om te ontsnap. Niemand het beserings opgedoen nie en geen skote is afgevuur nie. Albei personeellede is ongedeerd, maar geskok, en sal berading ontvang."
Die ma en haar pasgebore baba is ná die voorval na die Dora Nginza-hospitaal geneem vir behandeling en hulle is in 'n gesonde toestand.
Die departement het die voorval veroordeel en gesê 'n reeks soortgelyke voorvalle in die Port Elizabeth-omgewing het nooddienste genoop om 'n situasie-analise te doen voor daar op noodgevalle reageer word.
"Personeel sal nou in spanne uitgaan en as 'n toneel verdag lyk, sal hulle eers die naaste polisiestasie bel en versoek dat hulle na die noodgeval vergesel word. Dit sal beslis 'n uitwerking op ambulanse se reaksietyd hê, wat moontlik tot komplikasies of selfs sterftes kan lei," het Kupelo gesê.
Hy het gesê die departement streef daarna om vinnige en doeltreffende diens te lewer, maar die veiligheid van personeel is ewe belangrik en die departement kan nie hul lewens in gevaar stel nie.
Kapt. Andre Beetge, polisiewoordvoerder, het gesê die polisie ondersoek 'n saak van gewapende roof. Niemand is nog in verband met die voorval in hegtenis geneem nie.
Daar behoort n lewens vonnis vir sulke misdade te wees. Die land is wetteloos.
Yes that is the SOUTH AFRICA you FOUGHT for and the FREEDOM you fought for and the VOTE you fought for and the LAND you fought for!
nog 'n rooftog en ANC sit handegevou en dink ander lande loop ook met oogklappe aan
Dit is ook maar goed dat Maroela Media n filtrerings sisteem het. Anders sou party van die kommentare op hierdie blad darem maar baie kras gewees het…